‘Meeste geld nóg’ aan verkragtingslagoffer toegestaanArgieffoto ŉ Jurie in die Amerikaanse deelstaat Georgia het dié week $1 miljard (sowat R12,4 miljard) aan ŉ 20-jarige vrou toegestaan wat ses jaar gelede, as ŉ 14-jarige meisie, deur ŉ veiligheidsbeampte verkrag is. Die nuuswebwerf Newser berig Brandon Zachary (28) het die slagoffer op ŉ piekniektafel by ŉ vriend se partytjie verkrag. Hy was glo gewapen tydens die voorval. Zachary is in 2016 skuldig bevind en het reeds twee jaar van ŉ 20-jaar lange tronkstraf uitgedien. Die 20-jarige vrou, ŉ student aan die Ford Valley-universiteit, het ŉ hofgeding teen Zachary se werkgewer, Crime Prevention Agency Inc., gewen. Sy het aangevoer die verkragting het haar “totaal verander”. “Seksuele aanranding is nie reg nie en dit behoort gestraf te word,” het sy gesê. Sy het aan Amerikaanse media gesê sy was oortuig dat haar saak “onder die mat ingevee sou word” en dat sy hoop dié uitspraak sal ander verkragtingslagoffers hoop gee. “Die uitspraak wys dat as jy net aanhou veg en doen wat jy moet doen sodat geregtigheid geskied, sal daar ŉ lig aan die einde van die tonnel wees.” Chris Stewart, die vrou se regsverteenwoordiger, het gesê dié uitspraak is ŉ bewys dat die skade wat ŉ vrou van verkragting opdoen, onmeetbaar is. Dit is nog onduidelik presies hoeveel geld die 20-jarige sal ontvang aangesien Crime Prevention Agency Inc. volgens Newser se netto-waarde nié $1 miljard is nie. The New York Times berig dié uitspraak is die meeste geld wat nog ooit in ŉ seksuele aanrandingsaak toegestaan is.